**KRATKI ŽIVOTOPIS** – IZBOR

Dr. art**. IVONA BIOČIĆ MANDIĆ,** akad. kiparica rođena je u Splitu 1970. godine gdje je završila srednju ŠPUD-a, smjer klesarski dizajner. Studirala je kiparstvo na ALU u Sarajevu u klasi Alije Kučukalića i na ALU u Zagrebu gdje je 1993. godine diplomirala na kiparstvu u klasi prof. Stipe Sikirice. Završila je phd na kiparstvu, na ALU u Zagrebu. Usmeno je obranila disertaciju ***LIKOVNO DJELO U PERCEPCIJI SLIJEPIH OSOBA*** 2. lipnja 2014. na ALU u Zagrebu. Mentori su joj: za praktični dio rada, redovni profesor art., akad. kipar Peruško Bogdanić i mentor za teoriju, teoretičar umjetnosti dr. Miodrag Šuvaković.

Osim kiparstvom i slikarstvom, bavi se i performansima, instalacijama, videom, dokumentarnim, eksperimentalnim i proširenim filmom, fotografijom, dizajnom, pedagoškim radom. Izlagala je do sada na trinaest samostalnih i 50-tak skupnih izložaba. Sudjelovala je na međunarodnim i nacionalnim kongresima, likovnim kolonijama i kiparskim simpoziumima, na više filmskih festivala u konkurenciji za nagradu.

**Višeosjetilnu, eksperimentalnu ambijentalnu doktorsku izložbu *LIKOVNO DJELO U PERCEPCIJI SLIJEPIH OSOBA* izlagala je u Galeriji Klovićevi dvori, 2013. u Zagrebu u Salonu Galić 2014. u Splitu i u Muzeju grada Šibenika 2017.**

Sudjelovala je na natječaju i na izložbi radova studenata kao doktorand ALU u Zagrebu za godišnju nagradu Luka Ritz, za promicanje tolerancije i škole bez nasilja. Za taktilnu skulpturu u bronci ***GLAVA GITARE*** dobila je treću nagradu (2009.)

Dizajnirala je skulpture nagrade vizualni identitet klapskog festivala – ***SJENE ROZETE*** tri taktilne skulpture u čeliku i dvije ***ODRAZI*** u inoxu za festival klapske pjesme **JELSA OD VERSA** koje se dodjeljuju najboljim klapama u **JELSI NA OTOKU HVARU** od **2017.**

Likovna je urednica ***Hrvatskog dječjeg festivala, Zagreb,*** od 2009. U istom festivalu je stalna članica stručnog povjerenstva od 1997. i autorica likovnih natječaja. Umjetnica je pokroviteljica i autorica vizualnog identiteta festivala za 2017. ( naslovnica zbornika, plakata, programa, CD-a festivalskih pjesama).

Radi u osnovnoj školi ***Josipa Jurja Strossmayera*** u Zagrebu kao učiteljica likovne kulture od 1995. Surađivala je s Akademijom likovnih umjetnosti u Zagrebu od 2014. do 2019. kao vanjska suradnica i imenovana mentorica u obrazovanju studenata Nastavničkog odsjeka. U ***Centru za odgoj i obrazovanje Goljak*** radi kao učiteljica likovne kulture od 2017.

U ***OŠ Josipa Jurja Strossmayera*** je osnovala 1998. školsku galeriju ***Branko Ružić*** sa stalnim i promjenjivim postavom slika i skulptura učenika škole.

 <https://skolskagalerijabr98.wixsite.com/skolska-galerija-br>

Razvojni projekt škola galerija školska galerija ***Branko Ružić*** nalazi se i na lokaciji Banjačićeva ***u Centru za odgoh i obrazovanje Goljak*** sa stalnim postavom likovnih radova ***Hrvatskog dječjeg festivala***, a na lokaciji Goljak sa stalnim postavom učeničkih likovnih radova. Povremeno vodi autorske radionice u muzejima u kojima eksperimentalno educira i senzibilizira djecu za taktilnu i višeosjetilnu percepciju. **Njeni učenici su nagrađivani za rad na važnim natječajima.**

**U Melbournu je na međunarodnom kongresu u organizaciji INSE-a predstavljala svoj umjetnički i pedagoški rad, 2014. Njezine slike i skulpture nalaze se u privatnim zbirkama u zemlji i inozemstvu, u pojedinim galerijama i na javnim mjestima u Hrvatskoj. Tako je devet taktilnih skulptura u kamenu postavljeno na javnim mjestima u Splitu, Zagrebu, Sućurju, Jakovlju. Pozvana je u rujnu 2023. u  *ANDRES INSTITUT OF ART*  u Brookline, SAD-e da za park skulptura napravi i donira svoju skulpturu kao dio stalnog postava. Donirala je do sada na poziv šest svojih kamenih skulptura postavljenih na javnim mjestima u Hrvatskoj.**

***Spomenik školi,*** 1997. u parku skulptura u Sućurju, ***Dimnjak*** i ***Kuća – žena*** pred dječjim domom Maestral u Splitu, taktilne skulpture u Zagrebu su: ***Zid*** pred školom u Varšavskoj ulici, ***Spomenik sv anđelu čuvaru*** pred crkvom Sv Jeronima u Maksimiru, Taktilne kamene skulpture ***Tri skulpture za sjedenje*** postavljene su u prvom višeosjetilnom parku integriranom parku u koji organizirano i kontinuirano dolaze i videće, slijepe i slabovidne osobe. Park se nalazi na Jarunu, u Zagrebu. Otvoren je (2005.) Sve skulpture postavljene u Zagrebu su objavljene u vodiču za skulpturu ***Spomenici i fontane u gradu Zagrebu***, Grad Zagreb, Hrvatska akademija znanosti i umjetnosti, Gliptoteka, Zagreb, 2006. Skulptura iz 2012. ***Metamorfoza suosjećanja i boli*** koja je nastala na simpoziumu u Saloni, nalazi la se godinama na livadi pred Salonom u Solinu. Nažalost je otuđena.

**U njenom kiparskom opusu izdvaja se ciklus taktilnih skulptura u kamenu koje su nastale na ulicama grada Splita i Zagreba: Umjetnik bez ateljea i Otkriće prostora (1998.) Iz tog ciklusa izdvajaju se: skulptura Ivonin stup, izlagana na Salonu mladih pred HDLU u Zagrebu (1998.) koja je postavljena u međunarodnom parku skulptura u Jakovlju (1999.), objavljeno u Međunarodni park skulptura Jakovlje autora Ivice Župana, HDLU Zagreb, 2006., te interaktivna skulptura *Zid*, spoj kiparstva i pedagogije, postavljena pred OŠ Josipa Jurja Strossmayera u Varšavskoj ulici u Zagrebu koju je dr Ive Šimat Banov uvrstio u Hrvatsko kiparstvo od 1950. do danas.**

**U skulpturi od 1992. istražuje spontano percepciju taktilnosti iz diskursa autorice tijekom umjetničkog procesa, a sustavno od 1998. u različitim kiparskim materijalima najviše kamenu. Motivi su različiti skulpture arhitekture, redefinirana glazbala, višeosjetilni eksperimentalni ambijenti koji potiču integriranu publiku na interakciju i istraživanje različitih stimulusa.**

Eksperimentalno dokumentarni autobiografski film ***Dodir stopala, dodir ruke,*** prvi je njen film iz ciklusa filmova za integriranu percepciju slijepih i videćih osoba. U filmu je prikazan proces izrade taktilnih tapiserija. Na kraju filma autorica s povezom taktilno percipira tapiserije i izvodi performans i percepciju taktilnosti pokazuje iz diskursa autorice. Film je premijerno prikazan u kinu Tuškanac (2009.) godine, u konkurenciji za nagradu na Danima Hrvatskog filma (2010.), a na Klasik TV- u se kontinuirano prikazuje od 2009. do danas u Hrvatskoj i izvan Hrvatske u Sloveniji, Srbiji, Mađarskoj.. Film se prikazivao na kongresima percipiran je s povezom i bez poveza, u Muzeju grada Šibenika 2016. kao popratni događaj samostalne izložbe ***Likovno djelo u percepciji slijepih osoba.*** Održana je integrirana projekcija filma videćih, videćih osoba s povezom, slijepih i slabovidnih osoba. Dokumentarni film ***Kamena gozba*** predstavljao je Hrvatsku u Teheranu 2005. na međunarodnom filmskom festivalu, ali i na drugim međunarodnim i nacionalnim festivalima. Oba filma bila su prikazana na manifestaciji **Noć hrvatskog filma (**Selektor: redatelj Branko Ištvančić**)**. Direktor fotografije u oba filma bio je Vedran Šamanović.